CELEX: 32017R0241
Language: lt
Date: 2017-02-10 00:00:00
Title: 2017 m. vasario 10 d. Komisijos įgyvendinimo reglamentas (ES) 2017/241, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, paprastųjų raudonėlių (Origanum vulgare L.) eterinis aliejus nepatvirtinamas kaip pagrindinė medžiaga (Tekstas svarbus EEE. )

11.2.2017   
            
            
               LT
            
            
               Europos Sąjungos oficialusis leidinys
            
            
               L 36/45
            
         KOMISIJOS ĮGYVENDINIMO REGLAMENTAS (ES) 2017/241
   2017 m. vasario 10 d.
   kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, paprastųjų raudonėlių (Origanum vulgare L.) eterinis aliejus nepatvirtinamas kaip pagrindinė medžiaga
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 23 straipsnio 5 dalį kartu su 13 straipsnio 2 dalimi,
   kadangi:
   
               (1)
            
            
               2015 m. spalio 19 d. Komisija gavo Institute Technique de l'Agriculture Biologique (ITAB) pagal Reglamento (EB) Nr. 1107/2009 23 straipsnio 3 dalį pateiktą paraišką patvirtinti paprastųjų raudonėlių (Origanum vulgare L.) eterinį aliejų kaip pagrindinę medžiagą. Kartu su paraiška pateikta informacija, reikalaujama pagal 23 straipsnio 3 dalies antrą pastraipą;
            
         
               (2)
            
            
               Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2016 m. birželio 22 d. Tarnyba pateikė Komisijai techninę ataskaitą dėl susijusios medžiagos (2). 2016 m. spalio 7 d. Komisija pristatė peržiūros ataskaitą (3) ir šio reglamento dėl paprastųjų raudonėlių (Origanum vulgare L.) eterinio aliejaus nepatvirtinimo projektą Augalų, gyvūnų, maisto ir pašarų nuolatiniam komitetui ir šiuos dokumentus galutinai parengė to komiteto 2016 m. gruodžio 7 d. posėdžiui;
            
         
               (3)
            
            
               pareiškėjo pateikti dokumentai rodo, kad paprastųjų raudonėlių (Origanum vulgare L.) eterinis aliejus atitinka maisto produkto, kaip apibrėžta Europos Parlamento ir Tarybos reglamento (EB) Nr. 178/2002 (4) 2 straipsnyje, kriterijus;
            
         
               (4)
            
            
               Tarnybos techninėje ataskaitoje nustatyta konkrečių problemų, susijusių su eterinio aliejaus ir jo sudedamųjų dalių karvakrolo, γ-terpineno ir 1,8-cineolo poveikiu ypač naudojant šią medžiagą kaip pesticidą, dėl to operatoriams, darbuotojams, pašaliniams asmenims, vartotojams ir netiksliniams organizmams kylančios rizikos vertinimas negalėjo būti užbaigtas;
            
         
               (5)
            
            
               Komisija paragino pareiškėją pateikti pastabų dėl Tarnybos techninės ataskaitos ir dėl peržiūros ataskaitos projekto. Pareiškėjas pateikė pastabas ir jos buvo atidžiai išnagrinėtos;
            
         
               (6)
            
            
               vis dėlto, nepaisant pareiškėjo argumentų, su medžiaga susijusių problemų išspręsti nepavyko;
            
         
               (7)
            
            
               todėl, kaip nustatyta Komisijos peržiūros ataskaitoje, nebuvo įrodyta, kad Reglamento (EB) Nr. 1107/2009 23 straipsnyje nustatyti reikalavimai įvykdyti. Dėl to paprastųjų raudonėlių (Origanum vulgare L.) eterinį aliejų netikslinga patvirtinti kaip pagrindinę medžiagą;
            
         
               (8)
            
            
               šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką dėl paprastųjų raudonėlių (Origanum vulgare L.) eterinio aliejaus patvirtinimo kaip pagrindinės medžiagos;
            
         
               (9)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Paprastųjų raudonėlių (Origanum vulgare L.) eterinis aliejus nepatvirtinamas kaip pagrindinė medžiaga.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 10 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  Konsultacijų su valstybėmis narėmis ir EFSA dėl paraiškos patvirtinti pagrindinės medžiagos paprastųjų raudonėlių (Origanum vulgare L.) eterinio aliejaus naudojimą augalams apsaugoti kaip įvairių kultūrų fungicidą, baktericidą ir insekticidą rezultatai. EFSA papildomas leidinys 2016:EN-1054.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
   
      (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).